Európska komisia vo štvrtok navrhla predĺžiť používanie európskych covidpasov o ďalší rok, teda do 30. júna 2023.
Rozšírením platnosti príslušného nariadenia sa zabezpečí, aby občania členských krajín mohli používať digitálne covidové certifikáty Európskej únie pri cestovaní v rámci Únie aj po 30. júni 2022.
Komisia navrhla predĺženie používania covidpasov s dostatočným predstihom, aby Európsky parlament a Rada Európskej únie stihli ukončiť príslušný schvaľovací proces ešte pred uplynutím platnosti súčasného nariadenia o covidpasoch.
"Takisto navrhujeme, aby preukaz zohľadnil najnovší vedecký vývoj a epidemiologické zmeny, vrátane potreby urýchliť kampane podávania posilňovacích dávok vakcín a podporiť prebiehajúci klinický výskum a oceniť občanov, ktorí sa na ňom zúčastňujú," uviedla eurokomisárka pre zdravie a bezpečnosť potravín Stella Kyriakidisová.
V aktualizovanom nariadení by sa okrem iného malo stanoviť, že európske covidpasy bude možné vydávať aj osobám, ktoré sa zúčastňujú na klinickom skúšaní vakcín proti ochoreniu COVID-19.
O vnútroštátnom používaní európskych certifikátov budú aj naďalej rozhodovať jednotlivé členské štáty eurobloku.